REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/466-15

25. januar 2016. godine

B e o g r a d

**Z A P I S N I K**

**SA 36. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 27. NOVEMBRA 2015. GODINE**

 Sednica je održana u Zrenjaninu, sa početkom u 11 časova.

 Sednicom je predsedavao predsednik Odbora Meho Omerović.

 Sednici su prisustvovali: Biljana Ilić Stošić, Slobodan Perić, Vladica Dimitrov, Ljibuška Lakatoš, Aida Ćorović, Vera Paunović i Elvira Kovač, članovi Odbora.

 Sednici nisu prisustvovali članovi Odbora: Ljiljana Malušić, Milanka Jevtović Vukojičić, Zlata Đerić, Suzana Šarac, Dubravka Filipovski, Stefana Miladinović, Biljana Hasanović Korać, Olena Papuga i Sulejman Ugljanin.

 Sednici su prisustvovali i: Čedomir Janjić, gradonačelnik Zrenjanina; Stojanka Lekić, predsednica Odbora za ravnopravnost polova Skupštine AP Vojvodina; Jelena Travar Miljević, Robertina Vukelić, Maja Grujić, Opština Žitište; Ljiljana Lazarević, Danijela Paunović, Milena Prstojević, Radmila Marković, Bosiljka Božić, Komisija za rodnu ravnopravnost Grada Zrenjanina; Jelena Stojković Sokolović, Slavica Vabrik, Dragan Morar, Gradska uprava Pančevo; Irena Hlebec, Snežana Milić, Opština Kovačica; Slobodan Josimović, Više javno tužilaštvo u Novom Sadu; Mladen Vujin, Osnovno tužilaštvo u Zrenjaninu; Ana Borović, Osnovno javno tužilaštvo u Pančevu; Zlatoje Ankić, Suzana Radaković, Osnovni sud u Zrenjaninu; Ljiljana Košutić, Gorica Sekulić, Prekršajni sud u Pančevu; Snežana Stojanović, Olivera Odavić Suknović, Prekršajni sud u Novom Sadu; Bojan Broćeta, Prekršajni sud u Zrenjaninu; Nevena Šuput, Policijska uprava Zrenjanin; Daliborka Vojvodić Tomović, Policijska uprava Novi Sad; Zoltan Filep, Policijska stanica Novi Bečej; Predrag Radović, Policijska stanica Sečanj; Nino Matić, Policijska stanica Žitište; Ivan Radin, Policijska stanica Nova Crnja; Svetlana Grbo, Helena Kovačević, Nada Momirski Kralj, Centar za socijalni rad Zrenjanin; Bosiljka Đević, Centar za socijalni rad Novi Bečej; Milimirka Antić, Centar za socijalni rad Sečanj; Ljiljana Kovačević, Centar za socijalni rad Nova Crnja; Rajka Lučar, Forum žena SDP Srbije; Tamara Mohači, asistent na Fakultetu za medije i komunikacije; Gordana Pejak, Radoslava Aralica, Zrenjaninski edukativni centar i Jasna Vujičić, Sigurna kuća Pančevo.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Predstavljanje „Zrenjaninskog modela“ u borbi protiv nasilja u porodici.

 Članovi Odbora su jednoglasno PRIHVATILI predloženi Dnevni red.

 PRVA TAČKA DNEVNOG REDA: Predstavljanje „Zrenjaninskog modela“ u borbi protiv nasilja u porodici

**Predsednik Odbora** je otvorio sednicu i ukazao da ovom sednicom koja se održava u Zrenjaninu želimo da obeležimo Međunarodni dan borbe protiv nasilja nad ženama, u okviru kampanje 16 dana aktivizma. Ovaj odbor se u kontinuitetu bavio problemom nasilja nad ženama, i to na žalost s razlogom, jer je sa današnjim danom ukupno 36 žrtava u 2015. godini. To su podaci koji treba da nas zabrinu. Upravo je Grad Zrenjanin dobar primer saradnje institucija, njihove koordinacije, povezanosti i odgovornog pristupa, počev od centra za socijalni rad, preko policije i tužilaštva, do sudova. Upravo to što se radi u Zrenjaninu treba da bude putokaz ostalima kako bi se trebalo raditi u rešavanju ovog akutnog problema. U Narodnoj skupštini se ovim pitanjem sve više bavimo, uključujući ovaj Odbor. Jedna od članica Odbora, Elvira Kovač je inicirala da se sednica Odbora van sedišta održi upravo u Zrenjaninu. Zahvalio se Gradu Zrenjaninu, kao i Misiji OEBSa u Srbiji koja je svojom finansijskom podrškom omogućila održavanje ove sednice. Dao je reč gradonačeniku Zrenjanina g. Čedomiru Janjiću.

 **Gradonačelnik Čedomir Janjić** je iskazao zadovoljstvo što je Grad Zrenjanin prepoznat kao dobar model i što se preporučuje drugim gradovima i opštinama. On je ukazao da je prošle godine potpisan Memorandum kome je suština upravo da se kroz zajednički rad preventivno deluje. Na žalost, to nije uvek moguće i upravo se poslednji slučaj porodičnog nasilja sa smrtnim ishodom dogodio u Zrenjaninu. Grad će i dalje raditi na tome da ohrabruje žene da prijave nasilje, kao i da im se pruži zaštita kako im se ništa ne bi dogodilo zbog toga što su prijavile nasilnika.

 **Slobodan Josimović**, zamenik višeg javnog tužioca u Novom Sadu, prezentovao je tzv. Zrenjaninski model u borbi protiv nasilja u porodici. Pre toga je minutom ćutanja odata počast tragičnoj preminuloj sugrađanki koja je nastradala upravo na Međunarodni dan borbe protiv nasilja nad ženama, kao i svim ostalim žrtvama ovog nasilja. G. Josimović je ukazao da je krajem 2007. godine uspostavljena saradnja na inicijativu Osnovnog javnog tužilaštva u Zrenjaninu, tako što su dogovoreni redovni sastanci između tužilaštva, policije i centra za socijalni rad. Ovi sastanci se održavaju jednom nedeljno na kojima se razmatraju svi prijavljeni slučajevi nasilja u porodici koji su se dogodili u toku te nedelje. S tim u vezi, podsetio je da je članom 7. Istanbulske konvencije upravo predviđena obaveza država potpisnica da sve mere za borbu protiv porodičnog nasilja treba da primenjuju kroz delotovornu saradnju nadležnih službi, institucija i organizacija. Nadalje, u članu 15. Konvencije strane se obavezuju da jačaju organizovanu obuku zaposlenih o koordiniranoj saradnji više organa radi sveobuhvatnog rešavanja slučajeva nasilja. Pomenuo je i opšti i posebne protokole o saradnji institucija koji su doneti u Republici Srbiji. Dalje je naveo osnovne principe u saradnji institucija u borbi protiv porodičnog nasilja. To je pre svega otkrivanje i zaustavljanje nasilja i očuvanje bezbednosti žrtve. Zatim, međusobno informisanje institucija o svakom slučaju porodičnog nasilja jer bez obzira kome se žrtva prvo javila, ta informacija mora biti podeljena između svih institucija koje su dužne da međusobno sarađuju. Dalje, bitno je da sve institucije zajednički i koordinisano deluju kako bi se očuvalo poverenje u institucije i kako bi se poslala poruka da će država reagovati u svakom slučaju nasilja. Zatim, princip hitnosti postupanja i preduzimanje hitnih mera kao što je zadržavanje počinioca. Sledeći princip koji je naveo je informisanje žrtve o svim mehanizmima zaštite koje može da ostvari pred sudom, policijom, tužilaštvom i dr. Dalje, potrebno je da se sačuva privatnost žrtve i članova porodice, tj. da informacije ne dođu do lica koja za to nisu ovlašćena. Zatim, treba da se izbegava sekundarna viktimizacija žrtve kako ne bi morala stalno iznova da priča o tom događaju, mada to nije moguće u potpunosti izbeći jer npr. nakon prijave centru za socijalni rad, moraće dati iskaz u istražnom postupku, svedočiti pred sudom i sl. U krivičnom postupku postoji mogućnost da se žrtvi dodeli status posebno osetljivog svedoka što joj daje mogućost da slobodno iznese svoje tvrdnje, bez straha od neposrednog prisustva učinioca.

 **Mladen Vujin**, zamenik javnog tužioca u Osnovnom javnom tužilaštvu u Zrenjaninu, objasnio je sam model saradnje institucija u Zrenjaninu. Osnovno javno tužilaštvo u Zrenjaninu na nedeljnom nivou organizuje sastanke na kojima učestvuju predstavnici Centra za socijalni rad Grada Zrenjanina, Prekršajnog suda u Zrenjaninu i Policijske uprave u Zrenjaninu. Oni razmatraju sve događaje koji su prijavljeni. Kada se zaprimi prijava u policijskoj upravi, dežurno lice obaveštava zamenika javnog tužioca. Ukoliko se oceni da postoji visok stepen ugroženosti žrtve, po pravilu se određuje mera zadržavanja osumnjičenog lica u trajanju od 48 časova, koje se zatim privodi dežurnom tužiocu i nakon toga se po pravilu stavlja predlog sudiji za prethodni postupak radi određivanja pritvora prema osumnjičenom licu. U slučajevima u kojima ne postoji ovakva procena, oni se prosleđuju tužilaštvu i dalje se razmatraju na prethodno navedenim nedeljnim sastancima. Tu se razmatraju svi elementi događaja, pre svega da li ima elemenata prekršaja, u kom slučaju se podnosi prekršajna prijava. Ako se proceni da postoje bitni elementi krivičnog dela u toj situaciji se krivična prijava prosleđuje osnovnom javnom tužilaštvu. Ako se proceni da nema bitnih elemenata prekršaja ili krivičnog dela, tužilaštvu se dostavlja izveštaj u kome se konstatuje da nisu pronađeni elementi krivičnog dela ili prekršaja. Dodao je da pored prekršajne i krivično-pravne zaštite postoji i mogućnost zaštite u građanskom postupku putem podnošenja građanske tužbe koja može da se podnese kako od predstavnika tužilaštva, tako i od strane centara za socijalni rad, u kojoj se zahteva izricanje mera zaštite od nasilja u porodici.

 **Slobodan Josimović** je takođe istakao da je važno da se na navedenim sastancima razmatore i svi događaji koji su prothodili konkretnoj prijavi, tj. da li je već bilo podnošenja prijava, jer neki konkretan slučaj može na prvi pogled da izgleda bezazleno, ali ako se razmene infomacije između predstavnika svih institucija i utvrdi da je već bilo slučajeva prijave nasilja, to ukazuje na nešto sasvim drugo i omogućava da se na sveobuhvatan način proceni situacija. U vezi pomenute porodično-pravne zaštite naveo je da je u praksi ovaj postupak dosta zapostavljen od strane tužilaštva i centara za socijalni rad što nije dobro jer institucije, a ne žrtva treba da budu nosioci zaštite. Mere predviđene porodično-pravnom zaštitom su zabrana daljeg uznemiravanja, zabrana približavanja žrtvi, nalog za iseljenje iz stana i nalog za useljenje u stan. Ponekad nalog za iseljenje iz stana može biti delotvorniji mehanizam od pritvora. U nekim situacijama i mera upozorenja je delotvoran mehanizam da se utiče na počiioca nasilja. G. Josimović je istakao neke od efekata saradnje institucija nadležnih za sprečavanje nasilja u porodici. To je pre svega efikasnije otkrivanje slučajeva nasilja. Zatim, smanjuju se rizici da će neka institucija izvršiti pogrešnu procenu. S tim u vezi je naveo da se sada protiv učinioca nasilja vodi samo jedan postupak, dok se ranije podnosila i prekršajna i krivična prijava. U međuvremenu je doneta presuda Evropskog suda za ljudska prava kojom je predviđeno da ako je neko kažnjen u prekršajnom postupku, ne može biti kažnjen i u krivičnom postupku jer se ne mogu voditi dva postupka za isto delo. Zato je važno da se odmah proceni da li se radi o krivičnom delu ili prekršaju. Izneo je neke statističke podatke. U periodu od 2008. do 2014. godine na području postupanja policijske ispostave Zrenjanin, bilo je 4.446 prijavljena događaja sa elementima porodičnog nasilja. Od toga 22 % je procesuirano kao krivična prijava, 25% kao prekršaj, u 10% slučajeva tužilaštvu su dostavljeni izveštaji radi dodatnih provera, a 43% slučajeva su rešeni beleškom jer je utvrđeno da nema elemenata ili nije bilo dokaza za postojanje prekršaja ili krivičnog dela. Upravo mali broj krivičnih prijava je bio pokazatelj da na području Zrenjanina ili nema nasilja ili ga ima, ali ga oni ne vide. Tada je i došlo do ove saradnje institucija. Iz godine u godinu statistika se menja. To ne znači da se nasilje više vrši, već da se bolje prepoznaje i procesuira. Takođe, tužilaštvo češće primenjuje mogućnosti predviđene porodično-pravnom zaštitom. Na kraju je istakao da ohrabruje to što Zrenjaninski model više nije usamljen, već se slični modeli saradnje primenjuju i u Pančevu, Pirotu, Valjevu, Čačku, Smederevu, i treba raditi na tome da se uvedu i na teritoriji ostalih opština i gradova, a to nalažu i međunarodni dokumenti. Zrenjaninski model ipak nije idealan i konačan, već ga treba usavršavati. Pre svega treba dalje raditi na stalnoj specijalizaciji i kontinuiranoj obuci zaposlenih, saradnji sa nevladinim organizacijama naročito u vidu psihološke i materijalne podrške žrtvama, kao i uvesti elektronsku evidenciju sa centralnom bazom podataka o svim slučajevima porodičnog nasilja.

 U diskusiji koja je usledila naročito je istaknuta uloga medija u borbi protiv nasilja u porodici. Cilj je da se nasilnicima pošalje poruka da sistem postoji i da funkcioniše i da neće proći nekažnjeno, a sa druge strane da se ohrabre sve žrtve da se obrate nadležnim institucijama. Pomenute su i podsticajne mere u cilju stimulisanja poslodavaca koji bi zapošljavali žrtve nasilja u porodici jer bez adekvatnog zaposlenja i ekonomske sigurnosti žrtve ne mogu da nastave nesmetano funkcionisanje.

 **Nevena Šuput** iz Policijske uprave Zrenjanin radi na poslovima suzbijanja maloletničke delikvencije i iz njenog iskustva može se zaključiti da su maloletnici sve više izvršioci nasilja u porodici, najčešće prema svojim majkama. Ona smatra da nam nedostaju institucije za maloletnike koje bi mogle da smeste decu kod kojih su često dijagnostifikovani neki poremećaji ponašanja, a da to nisu poremećaji ličnosti, a čak i kad su poremećaji ličnosti odnosno psihijatrijski poremećaji u pitanju, psihijatrijske ustanove ih odbijaju. Često su imali slučajeve kada ovakvi maloletnici nisu mogli da budu smešteni u ustanovu i onda su stalno ponavljali nasilje.

 **Jasna Vujičić**, iz Sigurne kuća Pančevo, ukazala je na značaj ekonomskog osnaživanja žena žrtava nasilja, kako bi se sprečio njihov povratak zajedničkom životu sa nasilnikom. U tom smislu imali su projekat u okviru koga su za devet žena platili kurs i kupili im opremu za rad, uz pomoć donatorskih sredstava, sa kojima su one izašle iz sigurne kuće i oprema je bila njihovo vlasništvo. Podatak da se od tih devet žena, sedam nije vratilo u zajednicu, podstakao ih je da tu praksu nastave i ove godine, tako da imaju obezbeđena sredstva za novih devet žena koje će biti na isti način zbrinute i ohrabrene. Pored toga, jedna žena koja je bila smeštena u sigurnu kuću dobila je sredstva od Pokrajinskog sekretarijata za ravnopravnost polova i zaposlena je na godinu dana. Ta tri primera su veoma važna jer govore o tome da možemo da utičemo na smanjenje broja onih žena koje se vraćaju u nasilnu zajednicu.

 **Snežana Milić**, iz opštine Kovačica, iznela je da ona kao saradnica za pitanje rodne ravnopravnosti ima lošu saradnju sa centrom za socijalni rad. Postavila je pitanje vezano za stavove iznete na jednoj studiji slučaja u Novom Sadu jer je ona razumela da ako se žena suprotstavi i počne da se brani i udari nasilnika, da to već nije porodično nasilje.

 **Slobodan Josimović** odgovarajući na postavljeno pitanje je istakao da je svaki slučaj specifičan i zato je važno ono o čemu je već govorio da se procena vrši od strane svih institucija, i centra za socijalni rad i policije i tužilaštva, na jednom mestu i da se proceni da li je zaista reč o porodičnom nasilju ili ne. Ne možemo reći u ovim situacijama ćemo uvek imati nasilje, a u ovim nećemo nikada. Svaki slučaj je specifičan i zaslužuje pažnju svih institucija.

 **Ivan Radin**, komandir policijske stanice Nova Crnja, ukazao je na neke probleme u radu policije. U slučajevima nasilja u porodici, kada su izrečene mere zaštite po porodičnom zakonu, sud nema obavezu da o tim merama obaveštava policiju. U praksi je pronađen određeni model da policiji te presude budu dostavljene od strane tužilaštva ili centra za socijalni rad. Međutim, stvaraju se situacije gde policija postupa u slučajevima nasilja u porodici u slučajevima gde su te presude donete, ali one u nekom vremenu putuju i o tome policija nema saznanja. U situaciji kada je nasilje u porodici prijavljeno, a gde činjenice i okolnosti u tom trenutku ne ukazuju na neki visok stepen ugroženosti žrtve, a policija ne zna da postoje ove mere koje su izrečene, veoma često može doći do pogrešne procene. Izmenom zakonodavstva na način da se o ovim presudama obaveštava i policija, postigao bi se mnogo bolji efekat. Drugo na šta je ukazao jeste primena člana 299. ZKP, kojim je predviđeno da tužilaštvo može pojedine mere i radnje da poveri policiji. S tim u vezi, pohvalio je praksu u tužilaštvu u Kikindi baš zbog sprečavanja dodatne viktimizacije žrtvi. Tužilaštvo, konkretno u Novoj Crnji, poverava, po članu 299. istražnu radnju saslušanja svedoka tako da policija prilikom preduzimanja te mere i radnje u skladu sa zakonom, uzima izjavu od svedoka i od oštećene i takva izjava postaje dokaz. Ne ide se više na uzimanje izjave u formi beleške koja nije dokaz na sudu, a sa druge strane ne iscrpljuje se žrtva da se opet odaziva i daje novu izjavu, i da se kasnije i predomisli, već odmah u tom prvom koraku, kad je pretrpela nasilje, uzima joj se izjava koja ima formu dokaza.

 **Stojanka Lekić**, predsednica Odbora za ravnopravnost polova Skupštine AP Vojvodina, u vezi prethodno pomenutog konkursa za ekonomsko osnaživanje žena žrtava nasilja Pokrajinskog sekretarijata, je bliže upoznala prisutne sa istim. Ona je navela da su ta sredstva opredeljena na taj način što je amandmanom jedne pokrajinske poslanice sa jedne budžetske pozicije prebačeno deset miliona na drugu poziciju čime su dobijena sredstva za osnaživanje žrtava. Međutim, vrlo teško su iskoristili taj budžet zato što poslodavci teško ulaze u takav konkurs jer se boje nekih situacija u koje mogu doći s obzirom da zapošljavaju žrtve nasilja. Dve godine je trebalo da se ovaj konkurs realizuje. Poslodavci to teško prepoznaju i tu je važna uloga medija i svi treba da radimo na tome da poslodavci primaju takve žene i da ih zapošljavaju.

 **Svetlana Grbo**, iz Centra za socijalni rad Zrenjanin, rukovodilac internog tima za zaštitu od nasilja u porodici, je ukazala na problem da je od strane osnovnih i srednjih škola veoma mala prijava nasilja u porodici. Stoga je sa ZEC-om organizovana edukacija za članove internih timova pri osnovnim i srednjim školama. Bio je organizovan dvodnevni seminar i suočili su se s tim da zaista postoje predrasude i nesigurnost na koji način prijaviti, koje će posledice imati dete, da li će biti zaštićeno i sl. Shvatili su da u tim nekim preventivnim aktivnostima škola može da bude veoma značajna i u suštini od najranijeg uzrasta treba da pričamo o nenasilju da bismo nasilje sprečili i zaustavili da se ono razvija. Upoznala je prisutne da je na inicijativu Centra za socijalni rad Grad Zrenjanin dodelio stan na korišćenje centru, na period od 5 godina za potrebe stanovanja žrtava nasilja u porodici. Stan je trosoban i moći će da ga koriste 1-2 porodice u zavisnosti od broja članova.

 **Danijela Paunović**, koordinatorka Ženske odborničke mreže u Skupštini Grada Zrenjanina, predstavila je rad ove mreže. To je mreža sastavljena od svih odbornica u skupštinskom sazivu bez obzira na političku pripadnost i osnovni cilj je unaprećenje položaja žena u društvu i rešavanje njihovih problema. Putem tribina, edukacija i radionica koje su održavali i održavaće ih ubuduće, pokušavaju da približe građanima ova pitanja. Posebno je pomenula tribinu pod nazivom Vršnjačko nasilje. Iz te tribine je proistekla inicijativa od strane Kancelarije za mlade đačkog parlamenta i savetnika za mlade da nastave sa delovanjem preko osnovnih i srednjih škola gde bi đacima prezentovali pitanja vezana za sprečavanje nasilja.

 **Aida Ćorović** je istakla dadolazi iz regiona i grada gde kad god se pomenu ove teške teme svi kažu da je to deo tradicije, folklora, da je nemoguće da se uradi nešto konkretno. Međutim, ovo je dokaz da može, kada se institucije i NVO povežu. Više od 20 godina je bila aktivistkinja u NVO i volela bi da se ovaj razgovor nastavi u Novom Pazaru i da predstavnici institucija Zrenjanina na neki način budu mentori.

 **Elvira Kovač** je istakla značajnu ulogu medija. Nasilje u porodici se dešava bez svedoka, obično u zatvorenom prostoru, ali to nije privatni problem žrtve, već društveni problem. Stoga svi treba da radimo na tome i naročito je bitna uloga medija. Ipak, izveštavanje je još uvek senzacionalističko, a to ne bi bi trebalo da bude tako. Istakla je svoj lični primer u borbi protiv nasilja koje je pretrpela. Navela je da Narodna skupština pored zakonodavne funkcije ima i kontrolnu ulogu i upravo zbog toga bi trebalo još jače da sarađuje sa institucijama kako bi se videlo šta su problemi na terenu. Raduje je što je ministar pravde izjavio da će zakonodavstvo Srbije u potpunosti da se usaglasi sa Istanbulskom konvencijom, ali se, međutim, to još uvek ne dešava. Istovremeno je navela da se nada da će Odbor da predloži izmene i dopune konkretnih članova određenih zakona, iako obično na dnevni red dolaze predlozi Vlade. Posebno je govorila o obavezi prijavljivanja. Po podacima Incest trauma centra, samo 5% ljudi je spremno da prijavi nasilje u porodici, što je iuzetno mali broj. Žrtve često nisu dovoljno osnažene, nemaju dovoljno poverenja u institucije i na tome treba da se radi. Srbija bi trebalo da ima SOS liniju 24 časa dnevno, sedam dana u nedelji, i to je jedna od obaveza iz Istanbulske konvencije. Zbog toga smatra da još više treba jačati saradnju nevladinog sektora i institucija. Pohvalila je što sva ministarstva imaju protokol o saradnji institucija i što je velik broj zaposlenih u institucijama prošao različite obuke za postupanje u slučaju porodičnog nasilja. Nada se da žrtve koje prijave nasilje neće imati loše iskustvo, već da će uz pomoć lica koja su prošla obuku i koji znaju kako treba raditi sa žrtvama, imati bolji tretman.

 **Vladica Dimitrov** je istakao značaj sednica van sedišta i zahvalio se na inicijativi za održavanje sednice Odbora u Zrenjaninu. Izneo je statističke podatke iz opštine Pirot, vezano za nasilje u porodici. Naglasio je da zahvaljujući direktorki Centra za socijalni rad Mariji Vasić postoje podaci da je u 2015. godini evidentirano 40 žrtava porodičnog nasilja u toj opštini, a izvršioci nasilja su muškarci u 95 % slučajeva. Dominira fizičko nasilje - 80%, psihičko - 15% i seksualno - 5%. Najčešći izvršioci su supružnici-u polovinu slučajeva, zatim sledi nasilje dece prema roditeljima, a nešto malo i nasilje između bivših supružnika. Centar za socijalni rad u opštini Pirot ima formiran tim za zaštitu žrtava porodičnog nasilja koji čine psiholog, pedagog, socijalni radnik i specijalni pedagog. Takođe, ovaj centar ima dobru saradnju sa svim institucijama, pre svega tužilaštvom i policijom . U Pirotu postoji SOS telefon koji godišnje koristi oko 100 osoba, kako žrtava porodičnog nasilja, tako i osoba koja su u vezi s tim problemom. Na kraju je istakao da u Pirotu ne postoji sigurna kuća za žrtve porodičnog nasilja, nego se koristi sigurna kuća u Nišu i to je problem koji treba rešiti.

 **Vera Paunović** je ukazala da je upravo sa narodnom poslanicom Ljibuškom Lakatoš prisustvovla Međunarodnoj konferenicji Saveta Evrope u Podgorici, na temu opštih i specijalizovanih usluga podrške žrtvama porodičnog nasilja. Ona je upravo navela Zrenjaninski model kao primer dobre prakse, što je veoma dobro primljeno i u okviru ovog skupa. Pomenula je i aktivnosti Ženske parlamentarne mreže koja se veoma aktivno zalaže za borbu protiv nasilja nad ženama.

 **Jelena Travar–Miljević**, dolazi iz opštine Žitište i bila je narodna poslanica u prethodnom sazivu Narodne skupštine. Posebno je istakla problem duple viktimizacije. Kada se nasilniku izrekne mera iseljenja iz stana, a on to ne učini, žrtva je ta koja mora ponovo da reaguje. Smatra da bi taj sistem trebalo unaprediti. Sigurne kuće treba da postoje, ali su one nužno zlo i krajnje rešenje. U opštini Žitište je potpisan protokol o saradnji institucija i tamo je veoma aktivna komisija za rodnu ravnopravnost koja ima kontinuitet u radu. Smatra da je veoma dobar austrijski model u sprečavanju porodičnog nasilja.

 **Suzana Radaković**, sudija Osnovnog suda u Zrenjaninu, postupa u slučajevima nasilja u porodici od 2006. godine i prenela je njena iskustva u radu. Sudije tog suda ne učestvuju u navedenim nedeljnim sastancima u tužilaštvu, jer je to nespojivo sa poslovima koje obavljaju. Podsetila je da Porodični zakon predviđa zaštitu od nasilja u porodici u građanskom postupku kao poseban postupak i kao adhezioni postupak (uz postupak za razvod braka i u svim postupcima gde se radi o zaštiti interesa maloletne dece). U adhezionom postupku sud je dužan da ako prepozna da se radi o nasilju u porodici, postupa i u tom delu, uz podršku ostalih institucija koje su uključene. Osnovni sud u Zrenjaninu u potpunosti poštuje potpisani sporazum o saradnji. Najiskusnije sudije su raspoređene da rade na ovim predmetima. Predmeti u ovim sporovima su formirani u posebnim omotima i posebno su obeleženi. Odmah po prijemu tužbe u ovim sporovima, ona se iznosi istog momenta sudiji i ročište se zakazuje u roku od 8 dana. Posebne instrukcije su dobili pisarnica i dostavna služba. Ovi postupci se završavaju u najviše dva ročišta i u najkraćem roku se odlučuje po žalbama. Sud često izriče i privremene mere u ovim postupcima. Žalba protiv presude ne zadržava izvršenje, tako da presude koje donose, odmah dostavljaju nadležnom centru za socijalni rad, koji vodi evidenciju o svim izrečenim merama i dalje postupa po svojim nadležnostima i obaveštava policiju. Na osnovu svog iskustva, uveli su praksu da se presuda odmah po pismenoj izradi dostavlja i žrtvi nasilja, iako se samo tužiocu i tuženom presuda po zakonu dostavlja. Uz to se daje preporuka žrtvi da presudu ima kod sebe u svakom trenutku kako bi je pokazala nadležnim organima ukoliko dođe do povrede od strane počinioca i njegovog postupanja suprotno presudi. Kada je reč o zabrani približavanja, pokazala se potreba kada su deca u pitanju, da se zabrani prilazak nasilnika školi. To nije nigde u zakonu predviđeno i predlaže da se to rešenje unese u Građanski zakonik. Od 2010. godine u sudu u Zrenjaninu je uveden elektronski sistem praćenja svih predmeta.

 **Predsednik Odbora** se na kraju sednice zahvalio svim prisutnima na veoma važnim sugestijama i predlozima, istakavši da će Odbor na nekoj od narednih sednica na osnovu predloga i ideja koje smo danas čuli, doneti odgovarajuće zaključke i proslediti ih nadležnim institucijama.

 Sednica je zaključena u 13.10 časova.

 SEKRETAR ODBORA PREDSEDNIK ODBORA

 Rajka Vukomanović Meho Omerović